Apple בע”מ
הסכם עבור MACOS SDK ו-XCODE

נא קרא/י הסכם זה עבור MACOS SDK ו-XCODE (“הרישיון”) בעיון בטרם שימוש בתוכנה למפתחים (המוגדרת להלן). על-ידי שימוש בתוכנה למפתחים, הינך מביע/ה את הסכמתך להיות כפוף/ה לתנאי רישיון זה.  אם הינך ניגש/ת לתוכנה למפתחים באופן אלקטרוני, ציין/י את הסכמתך להיות כפוף/ה לתנאי רישיון זה על-ידי לחיצה על כפתור “מסכים/ה”.  אם אינך מסכים/ה לתנאי הרישיון, אל תשתמש/י בתוכנה למפתחים ולחץ/י על “איני מסכים/ה”. 

הערה חשובה: השימוש בתוכנה זו מאפשר לך לשכפל חומרים, אך ורק כל עוד השימוש כאמור מוגבל לשכפול של חומרים שאינם מוגנים בזכויות יוצרים, חומרים שהינך בעל/ת זכויות היוצרים שלהם, או חומרים אשר הינך מוסמך/ת או מורשה/ית מבחינה חוקית לשכפל אותם. אם אינך בטוח/ה לגבי זכותך להעתיק חומר כלשהו, עליך לפנות ליועץ משפטי.

1. כללי. 
א. התוכנה של Apple, הכלים, כלי העזר, דוגמאות קוד או קוד לדוגמא, תיעוד, ממשקים, תוכן, נתונים וחומרים אחרים הנלווים לרישיון זה, בין אם על-גבי הכונן, בצורה מודפסת או בתיעוד אלקטרוני, בזיכרון לקריאה בלבד או בכל מדיה אחרת או צורה אחרת (נקראים יחד ״תוכנה למפתחים”) מוענקים לך ברישיון, אך לא נמכרים לך, על-ידי Apple בע״מ (״Apple”) לשימוש במסגרת תנאי רישיון זה בלבד.  Apple ו/או בעלי הרישיון שלה ממשיכים להיות הבעלים של התוכנה למפתחים עצמה ושומרים לעצמם את כל הזכויות שלא ניתנו לך במפורש. תנאי רישיון זה יחולו על כל עדכוני התוכנה ש-Apple תספק, אשר יחליפו ו/או יתווספו לתוכנה המקורית למפתחים, להוציא מקרים שבהם עדכון זה יהיה מלווה ברישיון נפרד. במקרים אלו, אותו רישיון יגבר. 

ב. זכויות השם וכל זכויות הקניין הרוחני בכל ועבור כל תוכן המוצג על-ידי התוכנה למפתחים או שהגישה אליו מתאפשרת על-ידי התוכנה למפתחים שייכות לבעלי התוכן בהתאמה. תוכן כאמור עשוי להיות מוגן בחוקים ובאמנות של זכויות יוצרים וקניין רוחני ועשוי להיות כפוף לתקנון של הגורם החיצוני המספק תוכן זה. רישיון זה אינו מעניק לך זכויות להשתמש בתוכן זה ואינו מהווה ערובה לכך שתוכן זה ימשיך להיות זמין עבורך.

2. שימושים מותרים ברישיון והגבלות.
א. הרישיון. בכפוף לתנאים ולהתניות של רישיון זה, מוענק לך רישיון מוגבל ובלתי בלעדי לשימוש בתוכנה למפתחים במחשבים ממותג Apple לצורך פיתוח ובדיקה של יישומים ותוכנות אחרות. הינך רשאי/ת ליצור עותקים של התוכנה למפתחים לשימוש פנימי אך ורק במספר הנחוץ במידה סבירה על-מנת להשתמש בתוכנה למפתחים כפי שהותר במסגרת רישיון זה ולהפיץ עותקים אלה רק לעובדים שלך שדרישות התפקיד שלהם מחייבות אותם להשתמש בתוכנה למפתחים, בתנאי שתוסיף/י את הודעת זכויות היוצרים או הודעות זכויות קניין אחרות הכלולות בתוכנה המקורית לכל עותק של תוכנת המפתחים או לכל חלק שלה. 

ב. מגבלות שימוש אחרות. הזכויות המוענקות ברישיון זה אינן מתירות לך להתקין, להשתמש או להפעיל את התוכנה למפתחים באף מחשב שאינו שייך למותג Apple, והינך מסכים/ה שלא לעשות זאת ולא לאפשר לאחרים לעשות זאת. למעט כפי שהותר אחרת במפורש על-ידי תנאי רישיון זה או כפי שהורשו תנאים אחרים על-ידי Apple: (i) השימוש בתוכנה למפתחים מורשה רק עבור משתמש אחד בכל פעם, ו-(ii) אינך רשאי/ת להפוך את התוכנה למפתחים לזמינה ברשת שבה יוכלו להפעיל אותה מחשבים מרובים בו-זמנית. אינך רשאי/ת להשכיר, להחכיר, להשאיל, למכור, להעניק רישיונות משנה או להפיץ מחדש באופן אחר את התוכנה למפתחים או לנצל לרעה שירותים המסופקים על-ידי או באמצעות התוכנה למפתחים בשום צורה בלתי מורשית. 

ג. ללא הנדסה חוזרת; הגבלות. אינך רשאי/ת, והינך מסכים/ה שלא לעשות זאת ולא לאפשר לאחרים לעשות זאת, להעתיק (למעט כפי שמותר באופן מפורש לפי רישיון זה), לבצע דה-קומפילציה, לבצע הנדסה חוזרת, לפרק, לנסות לפצח את קוד המקור, לפענח, לשנות, ליצור עבודות נגזרות של התוכנה למפתחים או של שירותים המסופקים על-ידי התוכנה למפתחים או באמצעותה, או של כל חלק מהם (למעט כפי ורק במידה שהמגבלה האמורה אסורה לפי החוק הרלוונטי או במידה שעשויה להיות מותרת לפי תנאי רישיון החלים על השימוש במרכיבי קוד פתוח או בקוד לדוגמא). 

ד. קוד לדוגמא. חלקים מסוימים של התוכנה למפתחים מכילים דוגמת קוד או קוד לדוגמא שמספקת Apple (“קוד לדוגמא”). הינך רשאי/ת להשתמש, לשכפל, לשנות ולהפיץ מחדש קוד לדוגמא מסוג זה אך ורק בהתאם לתנאי הרישיון הנלווים לקוד לדוגמא מסוג זה או לפרוייקט(ים) קשור(ים).

ה. תוכנת הפיתוח QuickTime. הינך רשאי/ת להשתמש בתוכנת הפיתוח QuickTime אך ורק לצורך פיתוח תוכנות יישומים התואמות לפלטפורמות macOS ו/או Windows נתמכות שמותקן בהן QuickTime ופועלות בהן בלבד. יישום התוכנה שלך אינו רשאי להפריע לפונקציונליות של QuickTime Player או של התוסף QuickTime, לרבות אך ללא הגבלה לשיוכי סוגי קבצים או סוגי MIME הרשומים על-שם QuickTime.

ו. שימוש בתמונות שהמערכת מספקת. התמונות שהמערכת מספקת ושהינן בבעלות Apple, אשר מתועדות ככאלה ב-Human Interface Guidelines של Apple עבור macOS ו-iOS (“תמונות שהמערכת מספקת”) ניתנות לך ברישיון אך ורק למטרת פיתוח יישומים עבור macOS ו-iOS, בהתאמה, באמצעות התוכנה למפתחים. עם סיום רישיון זה, תוכל/י להמשיך להפיץ את התמונות שהמערכת מספקת כפי שנעשה בהן שימוש בתוכנה שפיתחת באמצעות התוכנה למפתחים; עם זאת, הינך מסכים/ה לספק ל-Apple, על-פי בקשה של Apple, עותק של כל תוכנה שפיתחת באמצעות התוכנה למפתחים אשר כוללת תמונה כלשהי מבין התמונות שהמערכת מספקת, על-מנת ש-Apple תוכל לקבוע, על-פי שיקול דעתה הבלעדי, אם השימוש שלך בתמונות שהמערכת מספקת תואם את תנאי הרישיון.

ז. שירותי מיקום; הסכמות. 
1. Apple עשויה לאפשר לך לגשת דרך התוכנה למפתחים לממשקי תיכנות יישומים (ממשקי API) מסוימים המבוססים על מיקום (למשל Core Location) והמתועדים על-ידי Apple (“ממשקי API של מיקום”).  בכפוף לתנאים והתניות אלה, הינך רשאי/ת להשתמש בממשקי API ובשירותים אלה אך ורק כדי להפעיל תוכנות שהינך מפתח/ת לשימוש ב-macOS (“יישומים”) לצורך גישה לנתוני מיקום (לדוגמא, המיקום הגאוגרפי של מחשב של משתמש בזמן אמת) של משתמשים שמסכימים לגישה כזו. עבור יישומים העושים שימוש בממשקי API של מיקום או שמספקים שירותים אחרים המבוססים על מיקום, הינך מסכים/ה שאין לתכנן או לשווק יישומים כאלה לבקרה אוטומטית או אוטונומית של אופן פעולה של כלי רכב או למטרות חירום או הצלת חיים. בנוסף, יישומים המציעים פונקציונליות או שירותים מבוססי מיקום חייבים ליידע את המשתמש ולקבל את הסכמתו לפני שנתוני המיקום שלו נאספים, משודרים או נמצאים בשימוש באופן אחר על-ידי היישום. עבור יישומים העושים שימוש בממשקי API של מיקום לניווט בזמן אמת (כולל, אך ללא הגבלה להכוונה מסלולית פנייה אחר פנייה ולניתוב אחר שמופעל באמצעות חיישן), עליך לכלול הסכם רישיון למשתמש הקצה שיכלול את ההודעה הבאה: השימוש שלך ביישום זה להכוונה מסלולית בזמן אמת מתבצע על אחריותך בלבד. נתוני המיקום עשויים להיות בלתי מדויקים.

2. הינך מסכים/ה לכך שהן את/ה והן היישומים שלך לא תשביתו, לא תעקפו ולא תפריעו באופן אחר להתראות, אזהרות, חלונות תצוגה, חלונות אישור של המשתמש וכד’ המוצגים על-ידי המערכת ומוטמעים ב-Apple, כולל, אך ללא הגבלה לאלה המיועדים להודיע למשתמש שנתוני המיקום שלו נאספים, משודרים, מוחזקים, מעובדים או נמצאים בשימוש או כאלה המיועדים לקבל את הסכמתו לשימוש שכזה.  אם המשתמש אינו מסכים לשימוש כזה או מבטל את הסכמתו, הן את/ה והן היישומים שלך אינכם רשאים לאסוף, לשדר, להחזיק, לעבד או להשתמש במידע או בנתוני המיקום של המשתמש באמצעות יישומי ה-API של מיקום. הינך מבין/ה ומסכים/ה לכך שהן את/ה והן היישומים שלך חייבים לציית לכל החוקים והתקנות הישימים בתחום הפלילי, האזרחי והסטטוטורי (לרבות חוקים ותקנות בנושא פרטיות, איסוף נתונים ושירותי מיקום) בכל תחום שיפוט שבו היישומים שלך עשויים להיות מופצים.  את/ה תהיה/י האחראי הבלעדי עבור כל תביעה, חבות, אובדן, נזק, עלויות והוצאות שנובעות, קשורות או כרוכות באופן אחר ביישום שלך, לרבות אך ללא הגבלה לשימוש של היישום שלך ביישומי API של מיקום, ול-Apple לא תהיה כל אחריות או חבות בנוגע לנזקים וחבויות כאלה.

ח. ציות לחוקים. הינך מסכים/ה להשתמש בתוכנה ובשירותים למפתחים בכפוף לכל החוקים הישימים, לרבות חוקים מקומיים של המדינה או האזור שבהם הינך מתגורר/ת או שבהם הורדת או השתמשת בתוכנה ובשירותים למפתחים.

3. העברה. הינך רשאי/ת לבצע העברה קבועה וחד-פעמית של כל זכויותיך לרישיון בתוכנה למפתחים (בנוסח המקורי שלה כפי שניתן על-ידי Apple) לצד אחר, בתנאי ש: 1. ההעברה תכלול את התוכנה למפתחים כולה, לרבות כל מרכיביה ורישיון זה; 2. לא תשמור/י עותקים של התוכנה למפתחים, במלואה או בחלקה, לרבות עותקים המאוחסנים במחשב או על-גבי התקן אחסון אחר; ו-‏3. הצד המקבל את התוכנה למפתחים יסכים לקבל את התנאים והמגבלות של רישיון זה. אינך רשאי/ת להעביר תוכנה למפתחים ששונתה או הוחלפה במסגרת סעיף 13 להלן. כל הרכיבים של התוכנה למפתחים מסופקים כחלק מחבילה ואינם ניתנים להפרדה מהחבילה ולהפצה כיישומים עצמאיים.

4. הסכמה לשימוש בנתונים.
(א) נתוני אבחון ושימוש. אם תבחר/י לאפשר איסוף נתוני אבחון ושימוש, הינך מסכים/ה ש-Apple, חברות-הבת שלה וסוכניה יהיו רשאים לאסוף, להחזיק, לעבד ולהשתמש במידע אבחוני, טכני, מידע על שימוש ומידע קשור, לרבות, אך לא רק, מזהים ייחודיים של המערכת או של רכיבי חומרה, מידע בנושא המחשב, תוכנת המערכת והיישומים ומידע על כל ציוד היקפי, אשר נאסף מעת לעת על-מנת לספק ולשפר את המוצרים והשירותים של Apple, להקל אספקת עדכוני תוכנה, תמיכה במוצר ושירותים אחרים עבורך (אם ישנם כאלה), הקשורים לתוכנה למפתחים ולוודא את העמידה בתנאים של רישיון זה. באפשרותך לשנות את העדפותיך לגבי איסוף נתוני אבחון ושימוש בכל עת על-ידי מעבר אל ההגדרה ״אבחון ושימוש״ במחשב וביטול הבחירה בתיבת הסימון. הגדרה ״אבחון ושימוש״ נמצאת בחלונית ״אבטחה ופרטיות״ ב״העדפות המערכת״. Apple עשויה להשתמש במידע זה למטרות המתוארות לעיל, כל עוד הוא נאסף בצורה שאינה מאפשרת זיהוי אישי שלך. על-מנת לאפשר לשותפים של Apple ולמפתחי צד שלישי לשפר את התוכנה, החומרה והשירותים שלהם המיועדים לשימוש עם מוצרים של Apple‏, Apple עשויה גם לספק לשותף כזה או למפתח צד שלישי כזה ערכת משנה של פרטי אבחון שהינם רלוונטיים לתוכנה, לחומרה ו/או לשירותים של שותף זה או של מפתח זה, כל עוד פרטי האבחון אינם מאפשרים זיהוי אישי שלך. 

ב. מדיניות פרטיות. הטיפול בפרטים האישיים שלך יתבצע תמיד בהתאם למדיניות הפרטיות של Apple, הנכללת באמצעות אזכור בהסכם רישיון זה, וניתן לעיין בה בכתובת: http://www.apple.com/legal/privacy/.

5. שירותים; התוכנה למפתחים ל-Mac.
א. Apple עשויה לספק גישה לשירותים על-ידי התוכנה ‏למפתחים או דרכה כדי שתוכל/י להשתמש בהם.  השימוש בשירותים אלו עשוי לחייב Apple ID, עשוי לחייב אותך להסכים לתנאים נוספים ועשוי להיות כרוך בעלויות נוספות. אם תבחר/י להשתמש בשירותים כאלה עם התוכנה למפתחים, השימוש שלך בהם יהיה כפוף לתנאים נוספים אלה (לדוגמא, שימוש שלך במזהה מפתח שהושג מהחשבון שלך בתוכנית למפתחים של Apple יהיה כפוף לתנאי התוכנית הישימה למפתחים של Apple עבור מזהי מפתחים), אך רישיון זה ימשיך לחול על השימוש שלך בתוכנה למפתחים שניתנה לך בזאת ברישיון. אם ברצונך להגיש ל-Mac App Store יישומים שפיתחת, עליך להגיש בקשת הצטרפות לתוכנית למפתחים ל-Mac. מידע נוסף אודות התוכנית למפתחים של Apple זמין בכתובת http://developer.apple.com/. Apple שומרת לעצמה את הזכות לסרב לכניסה לכל אחת מהתוכניות שלה למפתחים בכל עת ועל-פי שיקול דעתה הבלעדי. 

ב. הינך מסכים/ה לכך שהשירותים מכילים תוכן, מידע וחומרים בעלי זכויות קניין בבעלות Apple ובעלי הרישיון שלה, המוגנים על-ידי זכויות קניין ישימות וחוקים נוספים וכי לא תשתמש/י בתוכן, מידע או חומרים אלה בעלי זכויות קניין בשום צורה שהיא, למעט השימוש המותר בשירותים או בשום צורה שאינה עולה בקנה אחד עם התנאים של רישיון זה או המפרה זכויות קניין רוחני של צד שלישי או של Apple. למעט כפי שהותר במפורש בתנאים הישימים עבור השירותים, הינך מסכים/ה שלא לשכפל, לשנות, להשכיר, להחכיר, להלוות, למכור, להפיץ או ליצור עבודות נגזרות המבוססות על השירותים, בכל צורה שהיא, וכי לא תנצל/י את השירותים הללו בכל צורה שלא הותרה לך, לרבות, אך לא רק, על-ידי שימוש בשירותים להפצת תוכנות זדוניות, או על-ידי הסגת גבול או העמסה על קיבולת רשת. 

ג. בנוסף, ייתכן ששירותים אשר ניתן לקבל גישה אליהם, לקשר אליהם או להציג אותם באמצעות התוכנה למפתחים לא יהיו זמינים בכל השפות או בכל המדינות. Apple אינה מצהירה כי שירותים כאמור יהיו מתאימים או זמינים לשימוש בכל מקום. Apple שומרת לעצמה את הזכות לשנות, להשעות, להסיר או לחסום את הגישה לשירותים כאמור בכל עת. בשום מקרה לא תהיה Apple אחראית להסרה של שירותים כאמור, לחסימת גישה אליהם או לעדכונים, תחזוקה, אחריות, תמיכה טכנית או תמיכה אחרת עבור שירותים כאמור. Apple עשויה גם להטיל מגבלות או הגבלות אחרות על השימוש בשירותים או על הגישה אליהם, בכל מקרה, ללא הודעה או חבות.  הינך מסכים/ה לכך ש-Apple שומרת לעצמה את הזכות לבטל או להסיר את אפשרות הגישה שלך לכל שירות המסופק על-ידי או באמצעות התוכנה למפתחים בכל עת לפי שיקול דעתה הבלעדי.

6. סיום. רישיון זה יהיה בתוקף עד לסיומו. זכויותיך לפי רישיון זה יסתיימו באופן אוטומטי, או יאבדו מתוקפן בפועל, ללא הודעה מ-Apple, אם לא תקיים/י תנאי כלשהו של רישיון זה. בנוסף, Apple שומרת לעצמה את הזכות לסיים רישיון זה במקרה שמופצת גירסה חדשה של תוכנת מערכת ההפעלה של Apple או של התוכנה למפתחים, אשר אינה תואמת גירסה זו של התוכנה למפתחים. עם סיומו של רישיון זה, תחדל/י משימוש בתוכנה למפתחים ותשמיד/י את כל העותקים, המלאים או החלקיים, של התוכנה למפתחים. סעיפים 2ב’, 2ג’, 4, 5ב’ ו-6 עד 13 ימשיכו להתקיים לאחר כל סיום של הרישיון.

7. אי נשיאה באחריות. 
א. הינך מכיר/ה בכך ומסכים/ה באופן מפורש, כי עד למידה המותרת בחוק החל, השימוש בתוכנה למפתחים ובשירותים כלשהם המבוצעים באמצעות התוכנה למפתחים או שהגישה אליהם מבוצעת דרכה, הינו באחריותך בלבד, וכי כל הסיכון באשר לאיכות, לביצוע, לדיוק ולמאמץ משביעי-הרצון, מוטל עליך. 

ב. במידה המרבית המותרת על-פי החוק החל, התוכנה והשירותים למפתחים מסופקים ״כפי שהם״ ו״כפי שזמינים״, עם כל הפגמים וללא אחריות מכל סוג, ו-Apple ונותני הרישיון שלה (ביחד “Apple” למטרות סעיפים 7 ו-8), פוטרים עצמם בזאת מכל אחריות ותנאים בקשר לתוכנה ולשירותים למפתחים, בין אם מפורשים, משתמעים או סטטוטוריים, לרבות, אך לא רק, האחריות ו/או התנאים המשתמעים בנושא הסחירות, האיכות המספקת, ההתאמה למטרה מסוימת, הדיוק, ההנאה השקטה ואי-הפרת הזכויות של צדדים שלישיים. 

ג. Apple אינה אחראית לעניין הפרעה להנאתך מהתוכנה ומהשירותים למפתחים, אינה אחראית לכך שהפונקציות הכלולות בתוכנה למפתחים או השירותים המבוצעים או מסופקים על-ידה, יתאימו לדרישותיך, אינה אחראית לכך שפעולת התוכנה או השירותים למפתחים תתבצע ללא הפרעה או ללא טעויות, שכל שירות רצוי ימשיך להיות זמין, שהתוכנה או השירותים למפתחים יהיו תואמים לתוכנות, יישומים או שירותים של צדדים שלישיים או יפעלו עמם או שפגמים בתוכנה או בשירותים למפתחים יתוקנו. התקנה של תוכנה זו למפתחים עשויה להשפיע על השימושיות של תוכנות, יישומים ושירותים של צדדים שלישיים, וכן מוצרים או שירותים אחרים של Apple.

ד. כמו כן, הינך מכיר/ה בכך כי התוכנה והשירותים למפתחים אינם מיועדים או מתאימים לשימוש במצבים או בסביבות בהם כשל, עיכוב זמני, טעויות או אי-דיוקים בתוכן, בנתונים או במידע המסופקים על-ידי התוכנה או השירותים למפתחים, עלולים להוביל למוות, נזק גוף או לנזק פיזי או סביבתי חמור, לרבות, אך לא רק, הפעלת מתקנים גרעיניים, ניווט של כלי טיס או מערכות תקשורת, בקרת תנועה אווירית, מערכות תומכות-חיים או נשק. 

ה. שום מידע או ייעוץ, בעל-פה או בכתב, הניתן על-ידי Apple או נציג מורשה של Apple, לא יהווה אחריות. אם התוכנה או השירותים למפתחים יתגלו כפגומים, הינך נוטל/ת על עצמך את כל העלות של מתן שירות או תיקון כנדרש. מדינות מסוימות אינן מתירות שלילת אחריות משתמעת או הטלת מגבלות על זכויות סטטוטוריות רלוונטיות של צרכנים, ולכן ייתכן כי השלילה והמגבלות דלעיל לא יחולו עליך. 

8. הגבלת אחריות. במידה בה הדבר אינו אסור על-פי חוקים רלוונטיים, בכל מקרה Apple לא תחוב בגין נזק גופני או בגין נזקים נלווים, מיוחדים, עקיפים או תוצאתיים, לרבות, אך לא רק, נזקים בגין אובדן רווחים, הפרעה או אובדן נתונים, כשל בשליחה או בקבלה של נתונים או מידע, הפרעה עסקית או כל נזק או אובדן מסחרי אחר, הנובעים או הקשורים לשימושך או אי-יכולתך להשתמש בתוכנה או בשירותים למפתחים, או בכל תוכנה, יישום או שירות של צד שלישי ביחד עם התוכנה או השירותים למפתחים, אשר ייגרמו ככל שייגרמו, בהתעלם מתיאוריית החבות (חוזית, נזיקית או אחרת), ואף אם Apple ידעה על האפשרות לנזקים כאמור. תחומי שיפוט מסוימים אינם מתירים שלילה או הגבלה של חבות בגין נזקי גוף, או בגין נזקים נלווים או תוצאתיים, כך שייתכן שמגבלה זו אינה חלה עליך. בכל מקרה, חבותה הכוללת של Apple כלפיך בגין כל הנזקים (למעט כפי שיידרש לפי החוק הרלוונטי במקרים בהם מעורב נזק גוף), לא תעלה על חמישים דולר ארה”ב ($50.00). המגבלות דלעיל יחולו, אף אם הסעד שצוין לעיל אינו מקיים את מטרתו המהותית.

9. בקרת ייצוא. אינך רשאי/ת להשתמש בתוכנה למפתחים, לייצאה או לייצאה מחדש למעט לפי המותר בהתאם לדיני ארה״ב ודיני תחום(י) השיפוט שבו(הם) הושגה התוכנה למפתחים. בייחוד, אך לא רק, התוכנה למפתחים לא תיוצא ולא תיוצא מחדש (א) למדינות עליהן הוטל חרם על-ידי ארה״ב; (ב) לכל אדם ברשימת משרד האוצר האמריקאי בדבר נתינים המפורטים באופן מיוחד או ברשימות משרד המסחר האמריקאי בדבר אנשים או ישויות בלתי מורשים. על-ידי השימוש בתוכנה למפתחים, הינך טוען/ת ומצהיר/ה כי אינך נמצא/ת במדינה או בכל רשימה כאמור. כמו כן, הינך מסכים/ה כי לא תשתמש/י בתוכנה למפתחים למטרות האסורות לפי חוקי ארה”ב, לרבות, אך לא רק, פיתוח, תכנון, הפקה או ייצור של טילים ואמצעי-לחימה גרעיניים, כימיים או ביולוגיים.

10. משתמשי-קצה ממשלתיים. התוכנה למפתחים והמסמכים הנלווים הם “פריטים מסחריים”, כפי שמונח זה הוגדר ב-‏ý48 C.F.R. §2.101 אשר מורכבים מ”תוכנת מחשב מסחרית” ו”מסמכי תוכנת מחשב מסחרית”, כפי שהמונחים הללו משמשים ב-‏ý48 C.F.R. §12.212 או ב-48 C.F.R. §227.7202, לפי העניין. בהתאם ל- 48 C.F.R. §12.212 או 48 C.F.R. §227.7202-1 עד 227.7202-4, לפי העניין, ניתן רישיון בתוכנת המחשב המסחרית ובמסמכי תוכנת המחשב המסחרית למשתמשי קצה בממשלת ארה”ב (א) אך ורק כפריטים מסחריים ו(ב) אך ורק בליווי אותן זכויות כפי שניתנות לכל משתמשי הקצה האחרים, בהתאם להוראות ולתנאים שבמסמך זה. זכויות בלתי מפורסמות הינן שמורות בהתאם לחוקי זכויות היוצרים של ארה”ב.

11. הדין החל והפרדה. על רישיון זה יחולו דיני מדינת קליפורניה, והוא יפורש לפיהם, להוציא עקרונותיה באשר למתקל דינים. רישיון זה לא יהא כפוף לאמנת האו”ם בדבר חוזים למכירה בינלאומית של טובין, והיישום של האמנה אינו נכלל באופן מפורש. אם, מכל סיבה, בית משפט מוסמך יקבע כי כל הוראה, או חלק ממנה, אינה ניתנת לאכיפה, יתר הרישיון ייוותר בתוקפו המלא.  

12. ההסכם המלא; השפה הקובעת. רישיון זה מהווה את כלל ההסכם בינך לבין Apple בקשר לשימוש בתוכנה למפתחים הניתנת בזאת ברישיון, וגובר על כל הבנה קודמת או נוכחית בנושא זה. אף תיקון או שינוי ברישיון זה לא יהיו מחייבים, אלא אם נעשו בכתב ונחתמו על-ידי Apple.  הצדדים בזאת מאשרים כי ביקשו שרישיון זה וכל המסמכים הנוגעים לו ינוסחו באנגלית.

13. אישורים של צד שלישי. 
א. חלק מהרכיבים של התוכנה למפתחים ותכניות קוד פתוח של צדדים שלישיים הכלולות בתוכנה למפתחים, הפכו או ייתכן שייהפכו זמינים על-ידי Apple באתר Open Source שלה (http://www.opensource.apple.com/) (יחדיו, “רכיבי קוד פתוח”). הינך רשאי/ת לשנות או להחליף אך ורק רכיבי קוד פתוח אלה, בתנאי ש: (1) התוכנה למפתחים שהשתנתה ונוצרה כתוצאה מכך נמצאת בשימוש בהתאם לשימושים המותרים שפורטו לעיל; ו-(2) בכל מובן אחר הינך כפוף/ה לתנאי רישיון זה ולכל תנאי רישוי ישים המפקח על השימוש ברכיבי קוד פתוח. Apple אינה מחויבת לספק עדכונים, תחזוקה, אחריות, תמיכה טכנית או תמיכה אחרת, או שירותים עבור התוכנה למפתחים שהשתנתה ונוצרה כתוצאה מכך. הינך מאשר/ת מפורשות כי אם כשל בחומרת Apple או נזק לחומרת Apple נגרם כתוצאה משינויים ברכיבי הקוד הפתוח של התוכנה למפתחים, כשל או נזק כאלה לא ייכללו בתנאי האחריות של חומרת Apple.

ב. ספריות תוכנה מסוימות ותוכנות אחרות של צדדים שלישיים הכלולות בתוכנה למפתחים הן תוכנות חינמיות שניתנות ברישיון במסגרת התנאים של רישיון GNU General Public License ‏(GPL) או של רישיון GNU Library/Lesser General Public License ‏(LGPL), לפי המקרה. הינך רשאי/ת להשיג עותק מלא, קריא על-ידי מחשב, של קוד המקור עבור תוכנה חינמית מסוג זה במסגרת תנאי ה-GPL או ה-LGPL, לפי המקרה, ללא תשלום למעט עלות המדיה, המשלוח והטיפול, עם שליחת בקשה כתובה אל Apple. תוכנת ה-GPL/LGPL מופצת בתקווה להיות שימושית, אך ללא כל אחריות, אף לא אחריות מרומזת לסחירות או התאמה למטרה מסוימת. עותק של ה-GPL וה-LGPL כלול בתוכנה למפתחים.

ג. התוכנה למפתחים כוללת תוכנה מסוימת הניתנת ברישיון במסגרת ה-IBM Public License Version 1.0 ‏(IPL) או ה-Common Public License Version 1.0 ‏(CPL). עותק של קוד המקור עבור התוכנה ברישיון IPL ו-CPL נמצא במאגר הקוד הפתוח של Apple. למידע בנושא השגת קוד המקור, בקר/י באתר Open Source של Apple ‏(<http://www.opensource.apple.com>/). תוכנת ה-IPL וה-CPL ניתנת “כפי שהיא”, ללא אחריות או תנאים מכל סוג, בין אם מפורשים או משתמעים, לרבות, אך לא רק, אחריות או תנאים בנושא שם, אי-הפרה, סחירות או התאמה למטרה מסוימת.  ל-APPLE‏, ל-IBM וכן לאף תורם אחר לתוכנת IPL ו-CPL לא תהיה אחריות לנזקים ישירים, עקיפים, מקריים, מיוחדים, עונשיים או תוצאתיים (לרבות, אך לא רק, אובדן רווחים), אשר ייגרמו ככל שייגרמו ולפי כל תיאוריית חבות, בין אם חוזית, אחריות קפידה או עוולה (לרבות הזנחה או אחרת) שנובעים בצורה כלשהי מהשימוש או ההפצה של תוכנת IPL ו-CPL או מהמימוש של זכות כלשהי שניתנה בזאת, ואף אם חברות אלה ידעו על האפשרות לנזקים כאמור.

EA1422
25‪.‬8‪.‬2016